Margrethe Vestager (RV), 2000-04-05:
Hovedformålet med loven om de korte videregående uddannelser har været at rydde op i den skov af forskellige uddannelser, som var opstået.
Formålet har været det enkle og rigtige at sikre kvaliteten og placere de korte videregående uddannelser som en stærkere profileret del af de videregående uddannelser.
Vi har derfor udviklet 13 nye og bredere uddannelser, der dækker de erhvervsmæssige behov og erstatter de nuværende
75 uddannelser.
Ved de konkrete udbudsplaceringer har Undervisningsministeriet lagt vægt på kvalitative hensyn, men derudover er der også taget regionale hensyn. Jeg kan i den forbindelse oplyse, at Erhvervsakademirådet, hvori jo bl.a. arbejdsmarkedets parter og skolerne er repræsenteret, på sit møde i marts har udtalt sin fulde støtte til ministeriets udbudsfastsættelse.
Rådet udtaler, at det har fulgt processen nøje, herunder udbudsplaceringen, og har støttet ministeriet i den strategi, som danner grundlag for den endelige placering af udbudet.
For at skabe et tilstrækkeligt regionalt udbud har ministeriet i nogle tilfælde godkendt institutioner til udbud, selv om opfyldelsen af de faglige krav ikke er optimal på alle områder.
Med udbudsgodkendelser i 27 byer på 53 institutioner mener jeg, at det er lykkedes at opnå en passede regional spredning, som også kan begrundes kvalitativt.
Det forventes endvidere, at der i 2002 vil være grundlag for nye udbudsplaceringer, naturligvis forudsat at den fornødne søgning og kvalitet er til stede.
Vi vil også kunne vurdere allerede i 2001, om der skulle være grundlag for nye udbudsplaceringer, f.eks. i tilfælde af stor søgning til uddannelserne. At det er en mulighed, understreges af de seneste oplysninger, som ministeriet har fået fra den koordinerede tilmelding om ansøgere til de korte videregående uddannelser.
Disse oplysninger viser, at over 4.500 førsteprioritetsansøgninger allerede har søgt de korte videregående uddannelser.
Og i lyset af, at der stadig væk er 3 måneder, til fristen udløber for ansøgning til det kommende skoleår, så tyder meget på, at det samlede antal ansøgere kommer betragteligt op over sidste års antal på godt 5.800 ansøgere.
Det er ønskeligt og helt nødvendigt, at institutionerne samarbejder om at udvikle det faglige miljø på uddannelserne.
Et sådant samarbejde kan foregå mellem skoler, hvor ikke alle er godkendt til at udbyde uddannelsen eller uddannelserne, men hvor disse skoler har et fagligt miljø, som er relevant, men hvor man ikke kan dække hele den nye, bredere uddannelse. Et godt eksempel på et konstruktivt samarbejde er samarbejdet mellem en række skoler på Fyn, herunder Gartnerskolen Søhus.
Gartnerskolen Søhus har således en særlig ekspertise inden for gartneri, som kan bringes ind i samarbejdet med Tietgenskolen, som jo har fået godkendelsen til jordbrug.
En anden mulighed for at skabe en regional spredning er forlagt undervisning.
Forlagt undervisning kan aktivt medvirke til at udvikle søgningen og dermed et fagligt miljø, der kan danne grundlag for en senere selvstændig udbudsgodkendelse i de pågældende områder.
Institutioner, der er godkendt som udbydere af KVU-uddannelser, bør medvirke til at sikre, at det KVU-uddannelsesmiljø, som findes i området, bevares og videreudvikles gennem samarbejdsaftaler om forlagt undervisning, naturligvis forudsat at der er en søgning fra studerende, og at der er et erhvervsmæssigt grundlag, som ikke underminerer uddannelsesudbudet fra andre godkendte institutioner.
I nogle områder har institutionerne på eget initiativ igangsat samarbejde om forlagt undervisning, hvilket jeg hilser med glæde.
Andre steder har Undervisningsministeriet fungeret som igangsætter af et samarbejde.
Blandt de gode eksempler er Lolland-Falster, Djursland, Nordjylland og Fyn, hvor man selv har taget initiativet.
Men ministeriet har som sagt også fungeret som igangsætter.
Vi har løbende været i kontakt med institutionerne.
Med hensyn til det samarbejde, som man selv har indledt,
kan jeg nævne, at Randers Handelsskole og Djurslands Erhvervsskole vil indgå en aftale om forlagt
undervisning af den nye uddannelse inden for handel og markedsføring
Mine embedsmænd skal i dag have møde med Randers Handelsskole, hvor også samarbejdsaftalen mellem de to skoler vil blive drøftet.
I de regioner, hvor institutionerne ikke selv har fundet sammen, har ministeriet fungeret som formidler med henblik på den forlagte undervisning.
Det gælder bl.a. Tønder Handelsskole, Holbæk Handelsskole og Bornholms Erhvervsskole.
Ministeriet har således aktivt støttet Tønder Handelsskole og Esbjerg Handelsskole, der har indgået en aftale om forlagt undervisning til Tønder Handelsskole af den nye IKT-uddannelse fra efteråret 2000.
Endvidere har Køge Handelsskole i forlængelse af møder med ministeriet oplyst, at den vil forlægge den nye IKT-uddannelse til Holbæk Handelsskole. Ministeriet har også holdt flere møder med repræsentanter for Bornholm, og der er enighed mellem Bornholm og uddannelsesinstitutioner i København om forlægning af både korte og mellemlange videregående uddannelser til øen. Jeg har truffet beslutning om at etablere en pulje netop til støtte af forlagt undervisning på Bornholm.
Aktstykket herom er ved at blive forelagt Finansudvalget.
KVU-uddannelsen, der bliver forlagt, er service-, turisme- og hoteluddannelsen og datamatikeruddannelsen, og begge uddannelser vil kunne udbydes fra september 2000.
Derudover drøfter vi yderligere udbud fra 2001, hvis der er grundlag for det.
Desforuden kan jeg nævne, at Københavns Dag- og Aftenseminarium vil etablere forlagt undervisning på læreruddannelsen, sådan at der etableres et egentlig miljø for videregående uddannelse på Bornholm.
Endelig har ministeriet aftalt møde med Nordvestjysk Handelsgymnasium i Thisted for at afdække mulighederne for forlagt undervisning dér, herunder fra hvilken institution det er relevant at forlægge undervisningen og altså indgå et samarbejde med.
Ministeriet vil fortsat følge udviklingen meget tæt for at sikre, at alle parter lever op til intentionerne bag den forlagte undervisning, herunder at søgningsgrundlaget og det faglige miljø på institutionen, der har den forlagte undervisning, søges udviklet.
Et passende tidsmæssigt perspektiv for at realisere de indgåede aftaler om forlagt undervisning skal naturligvis også sikres, og viser der sig vanskeligheder med dette, så kan det blive nødvendigt at sikre forlagt undervisning gennem lovgivning. På et konkret uddannelsesområde, nemlig bygge- og anlægsområdet, har der vist sig særlige problemer.
Den generelle vurdering både blandt skolefolk og i evalueringer har været, at det øgede antal uddannelsessteder i 1990'erne har haft en negativ indflydelse på uddannelseskvaliteten.
Derfor har ministeriet været tilbageholdende med hensyn til at godkende skoler til udbud af uddannelsen inden for bygge- og anlægsområdet.
På baggrund af tilkendegivelser fra de involverede institutioner er det imidlertid vurderingen, at der kan være behov for at sikre en bredere regional rekruttering til konstruktørniveauet, altså det afsluttende niveau på en uddannelse, der måske snarere er en mellemlang videregående uddannelse end en egentlig kort.
Derfor er jeg indstillet på at godkende forlagt undervisning på akademiniveau, altså det 2-årige niveau, i Nykøbing Falster, Holbæk, Esbjerg og Holstebro.
I relation til bygge- og anlægsområdet skal det i parentes bemærkes, at der naturligvis også skal ske en afklaring med hensyn til afløb for de elever, der er optaget på den gamle byggeteknikeruddannelse, og som ønsker at fortsætte på bygningskonstruktørniveauet.
Det, man kan sige, er, at de studerende har et naturligt krav på at afslutte deres påbegyndte uddannelse, ligesom vi må være behjælpelige i forhold til dem, der havde gjort sig forventninger om at kunne fortsætte på det videregående niveau.
De positive ansøgertal, som jeg nævnte tidligere,
tyder på, at der rent faktisk er studerende til det udbud, der vil blive gennemført, både hvor man er godkendt, og hvor det vil blive gennemført som forlagt undervisning.
Ligeledes øger det muligheden for at skabe en bredere dækning af de korte videregående uddannelser, og det vil også sige undervisning flere steder.
Det, som er det afgørende, er, at vi ikke giver køb på kvaliteten.
Til slut kan jeg oplyse, at jeg i samrådet i går i Folketingets Uddannelsesudvalg om samme tema blev stillet en lang række konkrete spørgsmål, herunder bl.a. om de konkrete aftaler om forlagt undervisning.
Jeg har sagt til udvalget, at jeg snarest vil vende tilbage til det med de konkrete løsninger på problemerne i Tønder, på Djursland og på Bornholm, hvor løsningen af Bornholm alene afventer Finansudvalget.